钦定古今图书集成/历象汇编/庶征典/第103卷 > 《娄元礼田五家行》 > 梁
## 钦定古今图书集成/历象汇编/庶征典/第103卷 > 《娄元礼田五家行》 > 梁

### 武帝天监元年大雪

按《南史梁武帝本纪》：“天监元年十二月，大雪深三尺。
天监三年三月，陨霜杀草。”

按：《梁书武帝本纪》云云。

天监六年三月庚申朔，陨霜杀草。

按：《梁书武帝本纪》云云。

按《隋书五行志》：三年三月、六年三月，并陨霜杀草。京
房《易传》曰：“兴兵妄诛，兹谓亡法，厥罚霜。”是时大发卒
拒魏军于锺离，连兵数岁。

### 普通二年三月庚寅大雪平地三尺

按：《梁书武帝本纪》云云。

按《隋书五行志》：普通二年三月，大雪，平地三尺。《洪范
五行传》曰：“庶征之常雨也，然尢甚焉。雨，阴也；雪又阴，
畜积甚盛也。”皆妾不妾，臣不臣之应。时义州刺史文
僧朗以州叛于魏，臣不臣之应也。

### 大同三年六月霜七月雪

按：《梁书武帝本纪》，“大同三年六月，青州胊山境陨霜。
七月，青州雪，害苗稼。”

按《隋书五行志》：“大同三年六月，胊山陨霜。七月，青州
雪，害苗稼。是时交州刺史李贲举兵反，僭尊号，置百
官，击之不能克。”

大同十年十二月，大雪，平地三尺。

按：《梁书武帝本纪》云云。

按《隋书五行志》：“十年十二月，大雪，平地三尺。是时邵
陵王纶、湘东王绎、武陵王纪并权侔人主，颇为骄恣。
皇太子甚恶之，帝不能抑损。上天见变，帝又不悟。及
侯景之乱，诸王各拥彊兵，外有赴援之名，内无勤王
之实，委弃君父，自相屠灭，国竟以亡。”